Ólafur Ólafsson , sem á þeim tíma var annar stærsti eigandi Kaupþings , ásamt meðlimi Al-Thani-fjölskyldunnar og öðrum vinum í Flatey 31. júlí í fyrra . Ljósmynd / Hanna Lilja Fulltrúar embættis sérstaks saksóknara framkvæmdu í morgun húsleit hjá lögmannsstofunni Logos í Efstaleiti . Er húsleitin liður í rannsókn embættisins á meintri markaðsmisnotkun og hugsanlegum auðgunarbrotum vegna kaupa Q Iceland Finance ehf. á hlutabréfum í Kaupþingi síðastliðið haust . Í morgun var einnig gerð leit í vefhýsingunni hjá Logos til þess að nálgast ýmis rafræn gögn . Þar voru haldlagðir tölvupóstar og önnur rafræn skjöl , samkvæmt upplýsingum fréttavefjar Morgunblaðsins . Q Iceland Finance ehf. er eignarhaldsfélag sjeiks Mohamed Bin Khalifa Al-Thani frá Katar , sem er persónulegur vinur Ólafs Ólafssonar . Ólafur hafði milligöngu um kaupin á hlut sjeiksins í Kaupþingi . Fyrir rúmri viku síðan voru framkvæmdar tólf húsleitir , m.a á heimili og í sumarbústað Ólafs . Nokkrir einstaklingar hafa fengið stöðu grunaðra í tengslum við rannsókn embættis sérstaks saksóknara .